COL วิ่งเฉียดซิลลิ่ง! รับ CRC เทนเดอร์หุ้นสูงกว่ากระดาน คาดแล้วเสร็จไตรมาส 1/64
COL วิ่งเฉียดซิลลิ่ง! รับ CRC เทนเดอร์หุ้นสูงกว่ากระดาน คาดแล้วเสร็จไตรมาส 1/64
15 ก.ย. 2563

ผู้สื่อข่าวรายงานว่า ราคาหุ้น บริษัท ซีโอแอล จำกัด (มหาชน) หรือ COL ณ เวลา 10.17 น. อยู่ที่ระดับ 18.70 บาท บวก 2.30 บาท หรือ 14.02% สูงสุดที่ระดับ 18.70 บาท ต่ำสุดที่ระดับ 18.60 บาท ด้วยมูลค่าการซื้อขาย 102.39 ล้านบาท

ด้านบล.เคทีบี (ประเทศไทย) ระบุในบทวิเคราะห์ฯ แนะนำหุ้น CRC ให้ราคาเป้าหมาย 30.50 บาท โดย CRC แจ้งว่าที่ประชุมคณะกรรมการบริษัทเมื่อวานนี้ (14 ก.ย.) อนุมัติการเข้าซื้อกิจการ COL โดยบริษัท พีบีเอชดี จำกัด ซึ่งเป็นบริษัทย่อยจะเป็นผู้ทำคำเสนอซื้อ โดยการทำคำเสนอซื้อหุ้น COL ทั้งหมดเพื่อเพิกถอนจากการเป็นหลักทรัพย์จดทะเบียนในตลาดหลักทรัพย์แห่งประเทศไทย (ตลท.) ซึ่งจะเป็นการทำคำเสนอซื้อหุ้นทั้งหมด 100% ใน COL  ในราคาหุ้นละ 19 บาท คิดเป็นมูลค่ารวม 12,160 ล้านบาท โดยคาดว่ากระบวนการทำคำเสนอซื้อและการเพิกถอนหลักทรัพย์ของ COL จะเสร็จสมบูรณ์ในช่วงไตรมาส 1/64
ทั้งนี้ ฝ่ายวิจัยมีมุมมองเป็นบวกต่อข่าวดังกล่าว โดยคาดว่าจะเกิด Synergy ระหว่างธุรกิจ off line ของ CRC กับ on line ของ COL บริษัทมีกำไรปีละ 733 ล้านบาทและ 762 ล้านบาทในปี 2561 และ 2562 ตามลำดับ คิดเป็น PER 16 เท่า CRC มี D/E ที่ต่ำประมาณ 0.8 เท่า และคาดว่าการระดมเงินทุนในการซื้อไม่เป็นปัญหา หากคิดกำไรของ COL ในระดับ 700 ล้านบาท คาดว่าจะส่งผลดีต่อกำไรสุทธิของ CRC  10% โดยมีโอกาสปรับประมาณการขึ้นจากเดิม
